C 152/106
EL
Επίσημη Εφημερίδα της Ευρωπαϊκής Ένωσης
6.4.2022
1.7.
Όσον αφορά τους εκδότες πράσινων ομολόγων που είναι εγκατεστημένοι εκτός της ΕΕ, η ΕΟΚΕ θεωρεί ότι η πρόσβαση στις κεφαλαιαγορές της ΕΕ και αντιστρόφως θα πρέπει να βασίζεται στην ευθυγράμμιση των ταξινομήσεων στις διάφορες περιοχές δικαιοδοσίας παγκοσμίως.
Κατά την άποψη της ΕΟΚΕ, αυτό έχει ιδιαίτερη σημασία, καθώς οι περιβαλλοντικές προκλήσεις, όπως η κλιματική αλλαγή, δεν μπορούν να αντιμετωπιστούν μόνο από την ΕΕ.
Εάν δεν υπάρξει κάποιο κοινό έδαφος για την ευθυγράμμιση των ταξινομήσεων με τις τρίτες χώρες, ο προτεινόμενος κανονισμός της Επιτροπής σχετικά με ένα πρότυπο προαιρετικής εφαρμογής για τα πράσινα ομόλογα είναι απίθανο να καταστεί πρότυπο για την παγκόσμια αγορά πράσινων ομολόγων.
Η διεθνής πλατφόρμα για τη βιώσιμη χρηματοδότηση (IPSF) θα πρέπει να διαδραματίσει καίριο ρόλο με την παροχή αυτής της κοινής βάσης δρώντας ως ένα φόρουμ διαλόγου μεταξύ των φορέων χάραξης πολιτικής. 1.8.
Τέλος, η ΕΟΚΕ επικροτεί την απαίτηση, σύμφωνα με την ταξινόμηση της ΕΕ, να τηρούν οι επενδύσεις την αρχή της «μη πρόκλησης σημαντικής ζημίας» και τις ελάχιστες διασφαλίσεις, δεδομένης της συνεχιζόμενης ανάγκης να δοθεί προτεραιότητα στον πράσινο μετασχηματισμό, παράλληλα με την κοινωνική προστασία και τη διασφάλιση των ανθρωπίνων δικαιωμάτων και των δικαιωμάτων των εργαζομένων.
Ωστόσο, αυτό ενδέχεται να περιορίσει το εύρος της ευθυγράμμισης των ταξινομήσεων με τις τρίτες χώρες, ιδίως εάν οι εν λόγω περιοχές δικαιοδοσίας δεν πληρούν τα κριτήρια της «μη πρόκλησης σημαντικής ζημίας», όπως η αναγνώριση των δικαιωμάτων συλλογικής διαπραγμάτευσης.
Για τον σκοπό αυτό, η ΕΟΚΕ προτείνει τη σύσταση ειδικής επιτροπής παρακολούθησης για την εποπτεία της δυναμικής της αγοράς πράσινων ομολόγων, με τη συμμετοχή των κοινωνικών εταίρων.
2.
Γενικές παρατηρήσεις 2.1.
Στις 6 Ιουλίου 2021, η Ευρωπαϊκή Επιτροπή πρότεινε έναν νέο κανονισμό σχετικά με ένα ευρωπαϊκό πρότυπο προαιρετικής εφαρμογής για τα πράσινα ομόλογα.
Ο προτεινόμενος κανονισμός επιδιώκει να καταστήσει το χρηματοπιστωτικό σύστημα της ΕΕ πιο βιώσιμο με τη δημιουργία ενός «χρυσού κανόνα» για τα πράσινα ομόλογα, ο οποίος μπορεί να συγκριθεί με άλλα πρότυπα της αγοράς και, ενδεχομένως, να ευθυγραμμιστεί με αυτά. 2.2.
Το πρότυπο πράσινων ομολόγων θα είναι ανοικτό σε όλους τους εκδότες πράσινων ομολόγων, συμπεριλαμβανομένων των ιδιωτών, των δημόσιων και των κρατικών εκδοτών, και περιλαμβάνει εκδότες εγκατεστημένους εκτός της ΕΕ. 2.3.
Το προτεινόμενο πλαίσιο θα καθορίσει ένα πρότυπο προαιρετικής εφαρμογής για τον τρόπο με τον οποίο οι εταιρείες και οι δημόσιες αρχές μπορούν να χρησιμοποιούν τα πράσινα ομόλογα για την άντληση κεφαλαίων στις κεφαλαιαγορές με σκοπό τη χρηματοδότηση έργων. 2.4.
Με το πρότυπο απαιτείται από τους εκδότες να διαθέτουν το σύνολο των εσόδων από την έκδοση σε δραστηριότητες που πληρούν τις απαιτήσεις του κανονισμού (ΕΕ) 2020/852 του Ευρωπαϊκού Κοινοβουλίου και του Συμβουλίου (1) για την ταξινόμηση έως την ημερομηνία ληκτότητας του ομολόγου.
Το πρότυπο καθορίζει περιβαλλοντικούς στόχους, κριτήρια ελέγχου και κατώτατα όρια επιδόσεων για τις οικονομικές δραστηριότητες.
Μια οικονομική δραστηριότητα θα θεωρείται ότι συμμορφώνεται, εάν: α) συμβάλλει σημαντικά στην επίτευξη ενός ή περισσότερων από τους περιβαλλοντικούς στόχους· β) δεν βλάπτει σημαντικά τους άλλους περιβαλλοντικούς στόχους· και γ) συμμορφώνεται με τις κοινωνικές διασφαλίσεις και τις διασφαλίσεις διακυβέρνησης. 2.5.
Τα πράσινα ομόλογα της ΕΕ θα συμβάλουν στην αντιμετώπιση των αναγκών χρηματοδότησης μακροπρόθεσμων έργων (διάρκειας έως 10 έτη), εφόσον τα έργα αυτά ευθυγραμμίζονται με τους περιβαλλοντικούς στόχους του κανονισμού για την ταξινόμηση.
2.6. Τα πράσινα ομόλογα της ΕΕ θα υπόκεινται σε εξωτερική αξιολόγηση, προκειμένου να διασφαλιστεί ότι συμμορφώνονται με τις απαιτήσεις που αναφέρονται ανωτέρω, ιδίως με την ευθυγράμμιση των έργων με την ταξινόμηση.
Σύμφωνα με την πρόταση, οι εξωτερικοί αξιολογητές θα είναι καταχωρισμένοι στην ΕΑΚΑΑ και θα πρέπει να πληρούν τις προϋποθέσεις καταχώρισης σε τακτική βάση. 2.7.
Σε περίπτωση αλλαγής στα τεχνικά κριτήρια ελέγχου της ταξινόμησης της ΕΕ σύμφωνα με τον κανονισμό για την ταξινόμηση μετά την έκδοση ενός ομολόγου, η πρόταση επιτρέπει στους εκδότες να συνεχίσουν να πληρούν τα προϋπάρχοντα κριτήρια για άλλα πέντε έτη.
Ωστόσο, η ΕΟΚΕ είναι της άποψης ότι όταν ένα ομόλογο μπορεί να χαρακτηριστεί ως «πράσινο» κατά την έκδοση, οι κανόνες για τη διάθεση των εσόδων των ομολόγων δεν θα πρέπει να τροποποιηθούν.
Στην πράξη, αν και τα κριτήρια ελέγχου της ταξινόμησης αλλάζουν και το ομόλογο δεν πληροί πλέον τα νέα κριτήρια, θα πρέπει να παραμείνει «πράσινο» για ολόκληρη τη διάρκεια ισχύος του έως τη λήξη.
Αυτό αναμένεται να συμβάλει στη σταθερότητα των αγορών πράσινων ομολόγων.
2.8. Η πρόταση αποσκοπεί επίσης στην ενίσχυση της εμπιστοσύνης των επενδυτών και των σχετικών διασφαλίσεων, καθώς και στη μείωση των κινδύνων που συνδέονται με την αδυναμία έργων που χρηματοδοτούνται από πράσινα ομόλογα να επιτύχουν τους επιδιωκόμενους περιβαλλοντικούς στόχους.
Οι εκδότες τέτοιων ομολόγων θα υποχρεούνται να υποβάλλουν τακτικά εκθέσεις.
(1)
Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).